## Uredba o visini naknade osobama angažiranim u zaštiti i spašavanju izvan granica Republike Hrvatske

### NN 90/2006 (9.8.2006.), Uredba o visini naknade osobama angažiranim u zaštiti i spašavanju izvan granica Republike Hrvatske

# VLADA REPUBLIKE HRVATSKE

**2119**

Na temelju članka 49. stavka 5. Zakona o zaštiti i spašavanju (»Narodne novine«,
broj 174/2004), Vlada Republike Hrvatske je na sjednici održanoj 3. kolovoza
2006. godine donijela

## UREDBU

### O VISINI NAKNADE OSOBAMA ANGAŽIRANIM U ZAŠTITI I SPAŠAVANJU IZVAN GRANICA REPUBLIKE HRVATSKE

Članak 1.

Ovom Uredbom utvrđuje se visina novčane naknade pripadnicima operativnih snaga
zaštite i spašavanja (dalje u tekstu: pripad­nici) za sudjelovanje u akcijama
pružanja pomoći izvan teritorija Republike Hrvatske (dalje u tekstu: akcije).

Članak 2.

Pripadnici koji su u radnom odnosu, za vrijeme sudjelovanja u akcijama imaju
pravo na novčanu naknadu u visini plaće i dodataka na plaću, koje su ostvarili s
punim radnim vremenom u mjesecu prije angažiranja.
Novčanu naknadu iz stavka 1. ovog članka pripadnicima isplaćuje poslodavac.
Poslodavac ostvaruje pravo na povrat isplaćene naknade iz stavka 2. ovog članka
od Državne uprave za zaštitu i spašavanje (dalje u tekstu: »Državna uprava«) na
temelju vjerodostojne isprave.

Članak 3.

Pripadnici koji nisu u radnom odnosu, a ostvaruju pravo na mirovinu ili novčanu
naknadu zbog nezaposlenosti, za vrijeme provedeno u akcijama imaju pravo na
razliku naknade od visine mjesečnog iznosa mirovine ili novčane naknade zbog
privremene nezaposlenosti do visine neto isplaćene plaće u Republici Hrvatskoj
za prethodno razdoblje.
Pripadnici koji nisu u radnom odnosu i ne primaju novčanu naknadu zbog
nezaposlenosti imaju pravo na novčanu naknadu u visini prosječne neto isplaćene
plaće u Republici Hrvatskoj za prethodno razdoblje.
Pripadnici ostvaruju pravo na novčanu naknadu iz stavaka 1. i 2. ovog članka na
temelju ugovora sklopljenog s Državnom upravom.

Članak 4.

Pripadnicima se novčana naknada obračunava i isplaćuje za prethodni mjesec.
Pripadnicima koji su angažirani manje od mjesec dana, naknada se obračunava po
danima, tako da se svaki započeti dan računa kao cijeli dan.

Članak 5.

Pripadnici imaju pravo na naknadu troškova za prijevoz naj­bržim i najpogodnijim
sredstvima javnog prometa do mjesta u inozemstvu u koje se upućuju i natrag,
koje prethodno odobrava Državna uprava:
– za prijevoz zrakoplovom, u visini cijene karte ekonomskog razreda,
– za prijevoz vlakom ili brodom, u visini cijene karte drugog razreda,
– za prijevoz autobusom, u visini cijene autobusne karte,
– za dodatne troškove koji nisu uračunati u cijenu karte: rezervaciju sjedišta,
troškove osobnog prijevoza i prijevoza prtljage do mjesta polaska javnoga
prometnog sredstva i natrag.

Članak 6.

Državna uprava isplaćuje novčanu naknadu pripadnicima na temelju naloga za
angažiranje pripadnika, koji izdaje ravnatelj Državne uprave i dokumentacije o
nastalim troškovima.
Nalog iz stavka 1. ovog članka obvezno sadrži sljedeće podatke: cilj
angažiranja, naziv države i mjesto u koje pripadnik putuje, dan polaska,
približno trajanje akcije zaštite i spašavanja, dan povratka, vrstu prijevoza,
vrstu smještaja i način prehrane.

Članak 7.

Ova Uredba stupa na snagu osmoga dana od dana objave u »Narodnim novinama«.

Klasa: 351-01/06-01/05
Urbroj: 5030109-06-1
Zagreb, 3. kolovoza 2006.

Potpredsjednica Vlade
i ministrica obitelji, branitelja
i međugeneracijske
solidarnosti
**Jadranka Kosor, dipl. iur**., v. r.

Uredba, NN 90/2006-2119
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)